Diari Oficial de la Generalitat Valenciana


Sumari del DOGV 9492, del 19-12-2022 (2022/12910)

DECRET 223/2022, de 16 de desembre, del Consell pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9492

Data del DOGV
:   19-12-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/12993


Data del document
:   16-12-2022

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * legislació
    * ajuda pública

DECRET 223/2022, de 16 de desembre, del Consell pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022. [2022/12731]  
PREÀMBUL  
  
El Consell, el dia 29 de juliol de 2022, va acordar l'inici de les actuacions per a pal·liar els danys produïts per l'incendi forestal del 3 de juliol de 2022 a Venta del Moro i, el 30 d'agost de 2022, va acordar l'inici de les actuacions per a pal·liar els danys produïts pels greus incendis forestals ocorreguts en la Comunitat Valenciana en els mesos de juliol i agost de 2022.  
A aquest efecte, els referits acords van atribuir a la persona titular de la direcció de l'Agència Valenciana de Seguretat i Resposta a les Emergències la coordinació de totes les actuacions dels diferents departaments del Consell i amb altres administracions públiques, en relació amb les accions que hauran de desenvolupar-se per a aconseguir la volta a la normalitat, al més prompte possible, de tots els municipis que es van veure afectats pels incendis forestals a què es refereixen els acords citats.  
Aquests acords establien un termini perquè les corporacions locals dels municipis afectats pels incendis forestals presentaren les estimacions de danys d'infraestructures i béns públics, dels danys que hagueren pogut patir les instal·lacions i infraestructures agràries o d'altres sectors econòmics diferents dels forestals, i dels possibles danys a béns mobles i immobles de persones físiques o jurídiques que no estigueren coberts pel sistema d'assegurances; així com, si és el cas, de les despeses extraordinàries que, amb caràcter urgent, s'hagen hagut d'efectuar a conseqüència dels incendis forestals fins que aquests han sigut donats per controlats i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. Per a dur a terme les corresponents estimacions de danys i per a la tramitació de les ajudes, l'Agència Valenciana de Seguretat i Resposta a les Emergències va proporcionar suport a les corporacions locals mitjançant la posada en funcionament de dues oficines de resposta integral a l'emergència, situada una en el municipi de la Vall d'Ebo i una altra en el de Bejís que van servir també de punt d'informació i assessorament per a les corporacions locals i la ciutadania afectada pels incendis. Dins d'aquest termini van ser presentades les estimacions dels danys dels municipis afectats pels incendis forestals a què es refereixen els acords citats. Els ajuntaments de Fageca, Llucena, Pego i Petrer no han presentat estimacions de danys.  
  
En aplicació de la Llei 13/2010, de 23 de novembre, de la Generalitat, de protecció civil i gestió d'emergències de la Generalitat, l'1 de febrer de 2017, es va constituir, sota la presidència del president de la Generalitat, la Comissió Interdepartamental per al Seguiment i Coordinació de la Postemergència, així com l'Oficina Única Postemergència, regulades pel Decret 163/2016, de 4 de novembre, del Consell.  
  
Amb posterioritat, es va procedir a la determinació dels departaments competents de la Generalitat, realitzant-se, en el marc de l'Oficina Única Postemergència, una avaluació tècnica de les valoracions presentades conforme al que s'estableix en els acords del Consell, així com a la determinació dels procediments per a dur a terme les mesures que correspongueren.  
A conseqüència de tot això, s'ha elaborat una proposta tècnica, que ha sigut assumida pel director de l'Agència Valenciana de Seguretat i Resposta a les Emergències i elevada a la comissió interdepartamental en la seua reunió de 28 d'octubre de 2022, amb indicació dels municipis afectats, tipus d'actuació i imports, que hauran d'atendre's amb càrrec al fons de contingència previst en l'article 43 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb les modificacions pressupostàries prèvies previstes en l'article 9 de la Llei 8/2021, de 30 de desembre, de pressupostos de la generalitat per a l'exercici 2022.  
  
Les ajudes a què es refereix aquest decret van dirigides a la realització d'actuacions per a pal·liar els danys produïts en els municipis afectats pels incendis forestals ocorreguts al juliol i agost de 2022 en la Comunitat Valenciana, no escau, per tant, efectuar una comparació i valoració entre aquests danys per a donar prioritat als uns sobre els altres, sinó que el que es pretén és donar cobertura a aquestes actuacions de manera equitativa.  
Per tant, en les ajudes a què es refereix aquest decret, atesa la intensitat dels incendis forestals, l'extensió que es va veure afectada per aquests i els efectes catastròfics que van originar, que han de ser reparats al més prompte possible, concorren circumstàncies singulars i raons d'interés públic, social, econòmic i humanitari que dificulten la seua convocatòria pública i justifiquen el seu atorgament en règim de concessió directa, de conformitat amb el que disposa l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria de Justícia, Interior i Administració Pública, entre altres, les competències en matèria de situacions d'emergència.  
Per tot això, de conformitat amb el que es preveu en la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública i amb la deliberació prèvia del Consell, en la reunió de 16 de desembre de 2022,  
  
  
DECRETE  
  
Article 1. Objecte  
1. Aprovar les bases reguladores de les ajudes directes als ajuntaments que s'assenyalen en l'annex I, en la quantia i distribució que s'indica, per a realitzar accions dirigides a pal·liar els danys produïts pels greus incendis forestals ocorreguts en la Comunitat Valenciana en els mesos de juliol i agost de 2022, i concedir les ajudes indicades que es finançaran a càrrec d'una línia de nova creació del capítol IV en el programa 221.10 «Emergències, Protecció Civil i Extinció d'Incendis», que serà dotada mitjançant la modificació pressupostària necessària per a l'aplicació a aquestes ajudes del fons de contingència dels pressupostos de la Generalitat per a l'exercici 2022.  
2. Les ajudes hauran d'anar destinades a actuacions de reparació dels danys produïts per aquests incendis forestals en infraestructures i béns públics, en instal·lacions i infraestructures agràries o d'altres sectors econòmics diferents dels forestals, i dels possibles danys a béns mobles i immobles de persones físiques o jurídiques que no estigueren coberts pel sistema d'assegurances; així com, si és el cas, de les despeses extraordinàries que, amb caràcter urgent, s'hagen hagut d'efectuar a conseqüència dels incendis forestals fins que aquests han sigut donats per controlats i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones.  
3. No seran subvencionables, conformement al present decret, les indemnitzacions, el lucre cessant i les actuacions dirigides a l'execució d'obra nova o a la millora de les infraestructures i béns públics existents, les instal·lacions i infraestructures agràries i els immobles.  
4. Les ajudes concedides tenen caràcter complementari i són compatibles en concurrència amb altres subvencions, indemnitzacions, ajudes, ingressos o recursos, procedents de sistemes públics o privats, nacionals o internacionals, o d'altres administracions públiques, fins al límit del valor del dany produït.  
  
Article 2. Règim jurídic  
Les ajudes es regiran per la Llei 38/2003, de 17 de novembre, general de subvencions; pel seu reglament de desplegament, aprovat pel Reial decret 887/2006, de 21 de juliol; i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en allò no previst pel present decret.  
  
Article 3. Beneficiaris  
1. Són beneficiaris d'aquestes ajudes els ajuntaments afectats pels greus incendis forestals ocorreguts en la Comunitat Valenciana en els mesos de juliol i agost de 2022 que s'assenyalen en l'annex I, en la quantia i distribució que s'indica, per a realitzar accions dirigides a pal·liar els danys produïts per aquests incendis forestals.  
2. Aquest decret no necessita ser notificat a la Comissió Europea, d'acord amb els articles 1.3 i 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per tractar-se d'ajudes destinades a reparar els perjudicis causats per desastres naturals o per altres esdeveniments de caràcter excepcional, expressament declarades compatibles en l'article 107.2.b) del Tractat de Funcionament de la Unió Europea.  
  
Article 4. Import de les ajudes  
1. Sense perjudici de la tramitació de les modificacions de crèdit que resulten necessàries, s'aproven ajudes, per un import global màxim de 4.281.417,45 ?, destinades als ajuntaments que s'assenyalen en l'annex I i en les quanties indicades en aquest, per a la realització de les actuacions necessàries per a pal·liar els danys produïts pels incendis forestals als quals es refereix aquest decret.  
2. Aquestes ajudes s'atorguen en règim de concessió directa a l'empara de l'article 168.1.c de la Llei 1/2015, en virtut de les circumstàncies de què es va deixar constància en l'Acord de 29 de juliol de 2022, del Consell, d'inici de les actuacions per a pal·liar els danys produïts per l'incendi forestal del 3 de juliol de 2022 a Venta del Moro, publicat en el Diari Oficial de la Generalitat Valenciana núm. 9401, de 9 d'agost de 2022, i en l'Acord de 30 d'agost de 2022, del Consell, d'inici de les actuacions per a pal·liar els danys produïts pels greus incendis forestals de juliol i agost de 2022, publicat en el Diari Oficial de la Generalitat Valenciana núm. 9417, d'1 de setembre de 2022.  
  
3. El pagament de les quanties atorgades als ajuntaments es realitzarà mitjançant el lliurament anticipat del 100 % de l'import de l'ajuda, una vegada comunicada i acceptada aquesta.  
  
Article 5. Finalitat  
Els imports, que tindran la consideració d'ajudes directes, es destinaran per part dels ajuntaments indicats en l'annex I, exclusivament, a la realització d'actuacions per a pal·liar els danys produïts pels incendis forestals als quals s'al·ludeix en l'article anterior, de conformitat amb les valoracions presentades.  
  
Article 6. Actuacions previstes  
Les ajudes que es concedeixen en aquest decret es podran destinar a cobrir les següents despeses, pels imports i amb les condicions que s'indiquen:  
a) Les despeses extraordinàries que, amb caràcter urgent, hagen hagut d'efectuar els ajuntaments a conseqüència dels incendis forestals fins que aquests han sigut donats per controlats i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. La quantia de les ajudes podrà ser de fins al 100 % del valor les despeses extraordinàries realment efectuades. A aquest efecte, s'exclouen d'aquest concepte els treballs duts a terme amb mitjans propis de la corporació local, ja siguen materials, com ara maquinària, eines, etc., o humans, entenent per tals el personal contractat amb anterioritat als fets causants, quan aquests s'hagen realitzat dins de la jornada laboral ordinària. En cap cas seran objecte d'aquestes ajudes les despeses de personal generats per bombers, policia local, protecció civil i altres de caràcter anàleg.  
b) Les despeses de la reparació dels danys d'infraestructures i béns públics, dels danys que hagen pogut patir les instal·lacions i infraestructures agràries o d'altres sectors econòmics diferents dels forestals, i dels possibles danys a béns mobles i immobles de persones físiques o jurídiques que no estigueren coberts pel sistema d'assegurances:  
  
b.1) Danys en infraestructures i béns de titularitat municipal. Fins al 100 % del valor de la reparació dels danys produïts pels incendis forestals. Les despeses imputables a aquestes ajudes poden comprendre, a més dels imports d'execució de l'actuació, els honoraris de redacció del projecte i la direcció de l'actuació, en la part proporcional a l'actuació executada amb aquesta ajuda.  
Quedaran excloses d'aquest concepte les infraestructures de generació, transport i distribució d'energia elèctrica i instal·lacions de telecomunicació.  
b. 2) Danys en instal·lacions i infraestructures agràries o d'altres sectors econòmics diferents del forestal. Fins al 100 % del valor dels danys produïts pels incendis forestals. Per a la valoració del càlcul de les ajudes s'han tingut en compte els aspectes següents:  
b.2.1) Danys en instal·lacions i infraestructures agrícoles:  
Reposició del cultiu afectat segons els mòduls següents:  
Garrofera: 2.208,00 euros/ha  
Ametler: 2.208,00 euros/ha  
Cítrics: 6.933,00 euros/ha  
Fruiters: 4.459,70 euros/ha  
Olivera: 2.143,55 euros/ha  
Vinya: 2.451,80 euros/ha  
Tòfona: 4.034,00 euros/ha  
  
En el cas de realitzar una poda d'emergència s'aplicarà el 40 % del valor dels mòduls anteriors.  
A més de l'anterior, també són imputables a aquestes ajudes les despeses de reparació de les instal·lacions associades a l'explotació.  
S'haurà de mantindre el cultiu durant almenys 4 anys, des de la finalització del termini d'execució i justificació de l'ajuda rebuda.  
b.2.2) Danys en instal·lacions i infraestructures ramaderes:  
Explotacions ramaderes semitancades i/o obertes: 170,00 euros/m²  
Explotacions ramaderes tancades: 325,00 euros/m²  
Clos ramader: 5,63 euros/m   
A més de l'anterior, també són imputables a aquestes ajudes les despeses de reparació del clos elèctric.  
b.2.3) Danys en instal·lacions i infraestructures cinegètiques:  
Sembres cinegètiques: 615,00 euros/ha  
Punts artificials d'alimentació (menjadores): 402,25 euros/u  
Punts artificials d'aigua (abeuradors): 201,00 euros/u  
Senyalització: 10,60 euros/u  
Tancat cinegètic: 5,63 euros/m  
b.2.4) Danys en instal·lacions i infraestructures apícoles:  
Compra de rusc cremat: 80,50 euros per rusc  
Senyalització d'abellar: 5,00 euros/u  
b.2.5) Danys en murs de maçoneria en sec.  
Reconstrucció de murs de maçoneria en sec: 186,24 euros/m³  
b.3) Danys en béns mobles i immobles de persones físiques i jurídiques, que no estigueren coberts pel sistema d'assegurances. Les quanties de les ajudes seran les següents:  
b.3.1) Per destrucció total de l'habitatge, fins al 100 % dels danys valorats, que no podran superar 15.120 euros, si és habitatge habitual, i 12.118 euros, si és habitatge no habitual.  
b.3.2) Per danys que afecten les estructures de l'habitatge, fins al 50 % dels danys valorats i no podran superar 10.320 euros, si és habitatge habitual, i 8.974 euros, si és habitatge no habitual.  
b.3.3) Per danys que no afecten les estructures de l'habitatge, fins al 50 % dels danys valorats i no podran superar 5.160 euros, si és habitatge habitual, i 4.062 euros, si és habitatge no habitual.  
b.3.4) Per danys en l'equipament personal i domèstic bàsic de l'habitatge, una quantitat corresponent al cost de reposició o reparació dels estris afectats, que no podrà ser superior a 2.580 euros, si és habitatge habitual, i a 1.474 euros, si és habitatge no habitual.  
A l'efecte de les ajudes previstes en aquest apartat, s'entén per habitatge habitual la que constitueix el domicili efectiu, continuat i permanent de la unitat familiar o de convivència.  
  
Article 7. Obligacions de les entitats locals  
Les corporacions locals assumiran les obligacions següents:  
a) Dur a terme les actuacions previstes en un termini que finalitza el 30 de novembre de 2023. Caldrà disposar de totes les autoritzacions sectorials necessàries per a l'execució de les actuacions, la concessió de la present ajuda no suposa l'obtenció de l'autorització per a l'execució d'aquestes.  
b) Presentar, dins del termini indicat en l'apartat a, davant l'Agència Valenciana de Seguretat i Resposta a les Emergències, una memòria tècnica final, que certifique la correcta realització de les diferents actuacions dutes a terme amb l'ajuda objecte del present decret, indicant, per a cada infraestructura o bé públic, l'estat en què es trobava abans i després dels incendis forestals, les actuacions realitzades i el cost de cadascuna d'aquestes.  
c) Justificar, dins del termini indicat en l'apartat a, davant l'Agència Valenciana de Seguretat i Resposta a les Emergències, mitjançant certificat expedit per l'òrgan de la secretaria-intervenció, o de l'interventor o interventora municipal la totalitat de les despeses realitzades fins al 100 % de l'aportació efectuada, incloent una relació completa amb el desglossament de cadascuna de les despeses realitzades que especifique capítol de despesa i tipus de l'actuació; així com la documentació establida en l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. En el cas de les actuacions realitzades directament pels beneficiaris de les ajudes, la justificació podrà realitzar-se mitjançant declaració responsable, considerant els següents: respecte al personal 56,75 euros/jornal i respecte a la maquinària, imports maquinària de més de 50 CV, 25 euros/hora, i maquinària de menys de 50 CV, 10 euros/hora.  
d) Comunicar, dins del termini indicat en l'apartat a, a l'Agència Valenciana de Seguretat i Resposta a les Emergències altres ajudes rebudes per a cadascuna de les actuacions realitzades.  
e) Reintegrar els fons percebuts que no hagueren sigut degudament justificats dins del termini i en la forma escaient davant l'Agència Valenciana de Seguretat i Resposta a les Emergències, en aplicació de l'article 172 de la Llei 1/2015, de 6 de febrer, de la Generalitat, d'hisenda pública, del Sector Públic Instrumental i de Subvencions i en l'article 37 de la Llei 38/2003, de 17 de novembre, general de subvencions  
  
f) Sotmetre's a les actuacions de comprovació que, respecte a la gestió d'aquests fons, duga a terme el personal tècnic competent en les matèries objecte d'aquestes ajudes, així com a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.  
  
Article 8. Control d'actuacions  
La Generalitat efectuarà un control de les actuacions de reparació dels danys objecte d'aquest decret que consistirà en la realització d'un control de camp sobre un mínim del 5 % de les sol·licituds presentes i del 5 % del volum sol·licitat, seleccionades mitjançant un procediment aleatori corregit per criteris de factors de risc.  
  
Article 9. Efectes  
El present decret produirà efectes des de l'endemà de la seua publicació en el Diari Oficial de la Generalitat Valenciana.  
Contra aquest decret, que posa fi a la via administrativa, es podrà, potestativament, realitzar el requeriment a què es refereix l'article 44 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos des de la publicació, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 16 de desembre de 2022  
  
El President de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTANISLAO